Source: https://www.monitoruldegalati.ro/cauta/redactor/259-catalin-r%C4%83dulescu.html?start=6680
Timestamp: 2020-02-24 08:35:28+00:00

Document:
De la o vreme, teoretic, ne cam împuţinăm la număr
Nu ştiu cum se face, dacă e să ne luăm după toate statisticile făcute de oamenii ăia şcoliţi şi plătiţi să facă aşa ceva, dar de la o vreme încoace suntem tot mai puţini pe plaiurile mioritice. Zic dumnealor că am mai fi rămas cam tot atâţia câţi eram acum cincizeci de ani, adică doar vreo 18 milioane şi ceva de români. Cică ar fi scăzut natalitatea şi ar fi crescut mortalitatea, zic tot dumnealor. Numai că nu ştiu cum se face, sau cum or fi făcând ei socotelile astea ale lor, mie unuia parcă nu prea-mi vine a crede că a scăzut natalitatea. Dacă o să ieşiţi dimineaţa până pe la ora nouă-zece, o să vedeţi că străzile sunt pline de mame, taţi sau bunici plimbând unul, doi sau chiar trei copilaşi, sănătoşi tun şi zburdalnici nevoie mare. La fel, dacă mergeţi duminica prin parcuri o să daţi inevitabil de o puzderie de copilaşi. Aşa că, nu prea tind să cred în statisticile lor, mai ales că pe la uşa mea n-a bătut nimeni să mă întrebe de sănătate sau să mă numere şi pe mine. Unde mai pui că nici în chestia aia cu mortalitatea nu prea cred, s-ar putea să mă înşel eu, dar parcă nici prea multe cortegii funerare nu prea mai vezi în zilele astea. Poate că am fost indus în eroare de noile metode de a-şi conduce românii morţii la groapă, chestia aia cu ”urcă mortu' într-o limuzină, rudele îndoliate într-un microbuz, două-trei maşini cu prosoape la oglinda retrovizoare şi... fuga la cimitir că la nu ştiu ce oră e pomana la nu ştiu ce cârciumă”. Poate de aia mi se pare mie că nu socotesc specialiştii ăia prea bine. Mai zic dumnealor că la două-trei minute un român pleacă peste hotare la muncă sau la furat sau poate de tot. Haide bre, chiar aşa, păi ar însemna că în două-trei luni nu mai vezi om pe străzile României, ce hal de socoteli mai sunt şi astea? Nu mai e mult şi o să rămânem şi fără preşedintele ţării, nu de alta, dar zilele trecute i-a fost sau şi-a reconfirmat brevetul de comandant de navă, probabil în ideea de a pleca şi el pe mare la muncă sau la furat, cine mai ştie ce mai are şi dom' Băse pe sub şapca aia numărul 57... Cum rămâne însă cu natalitatea romilor, chiar dacă acu' le-a murit regele Cioabă, pe stradă îi văd zi de zi, la fel de mulţi, ca mai întotdeauna, practicând aceeaşi meserie ca întotdeauna şi nesocotind eforturile făcute de defunctul lor rege de a-i îndruma către şcoli? Or fi ei de etnie romă, dar la numărătoare contează tot ca români, nu? Ca să nu mai zic despre multitudinea de asiatici, africani, italieni, spanioli sau cine mai ştie de pe ce meleaguri ale lumii, oameni care solicită cetăţenia română pentru că la noi trăiesc mai bine decât la ei, ăştia nu se numără oare? Aşa că, mie nu mi se par românii mai puţini, cred că la mijloc e vreo eroare a celor care fac statisticile astea, le-or fi sărit niscaiva bile de la numărătoarea aia din lemn sau au ei niscaiva interese...
Oţelul şi-a propus promovarea în Superligă
Oraşul de la Dunăre a avut în perioada 1989 - 1995 echipa Sirena Galaţi înfiinţată de Florin Bogatu, care a avut rezultate notabile sub conducerea antrenorilor Dinu Filip şi Ion Crucianu. După 18 ani, tradiţia va fi continuată la FC Oţelul, care în această vară a înfiinţat o echipă ce a fost înscrisă în Liga I (eşalonul secund) şi va fi antrenată de Ion Morohai şi Dana Radu. Alături de echipa gălăţeană din seria Sud mai fac parte alte şapte formaţii: Sporting Craiova, Viitorul Buzău, CSS Târgovişte, U Alexandria, Fair Play Bucureşti, FC Voluntari şi Selena Constanţa. Lotul, care a fost prezentat în pauza meciului din Liga I Oţelul Galaţi - FC Braşov, scor final 1-0, este următorul sub rezerva că ar mai putea interveni modificări de ultimă oră: Ramona Baciu, Viorica Vasile - Nicoleta Chirilă, Cristina Cioroi, Alexandra Dănilă, Elena Dragomir, Ana Maria Grosu, Aurelia Harabagiu, Alexandra Ivan, Elena Ivan, Irina Ivan, Valentina Ivan, Mihaela Bărbieru, Iuliana Mihalea, Alina Mirică, Amalia Paharnicu, Carmen Ciobanu, Georgiana Stratu, Georgeta Stoica, Loredana Nica, Raluca Dediu. Primul joc oficial pentru fetele de la Oţelul va avea loc pe 8 septembrie cu Sporting Craiova (stadion Zoltan David, ora 11.00)
Rugbiştii de la RCM s-au obişnuit cu gustul victoriei
Divizia Naţională de Seniori la rugbi a programat la sfârşitul săptămânii trecute partidele penultimei etape din sezonul regulat. Stadionul Municipal a găzduit confruntarea dintre RCM Galaţi şi RC Bârlad. În tur la Bârlad au fost multe incidente, care s-au soldat cu suspendări drastice în tabăra gălăţeană. Dar sâmbătă dimineaţă, băieţii noştrii s-au răzbunat pe teren propriu şi au obţinut a doua victorie consecutivă şi a patra sezonală. Cu lotul complet după foarte multă vreme, RCM-ul a început tare şi a deschis scorul după 10 minute printr-un eseu, oaspeţii au restabilit egalitatea graţie unei noi încercări transformate dar adversarii au fost mai incisivi în ultimele secvenţe ale primei reprize şi au intrat la vestiare în avantaj. Repriza a doua a fost şi mai interesantă, bârlădenii s-au predat greu dar până la urmă au cedat tăvălugului gălăţean, care au obţinut şi punctul bonus pentru că au marcat şase eseuri. Rezultat final: RCM Galaţi - RC Bârlad 35-22 (12-15). Pentru învingători au marcat: Stănescu, Estoica (2), Constantin (2), Trandafir - eseuri; Partenie - 2 transformări, Marin - lovitură de pedeapsă. Echipa gălăţeană a acumulat 19 puncte şi se menţine pe locul VII. Ultima etapă din sezonul regulat programează partida CS Năvodari - RCM Galaţi.
Toader Ştefu, principalul favorit la şefia futsalului românesc
La sediul Federaţiei Române de Fotbal va avea loc astăzi, de la ora 11.00, Adunarea Generală pentru fotbalul în sală. Principalul punct pe ordinea de zi îl reprezintă alegerea preşedintelui Federaţiei de futsal, care va fi şi membru în Comitetul Executiv. Emoţiile gălăţenilor vor fi foarte mari deoarece printre cei cinci candidaţi la funcţia supremă se află şi Toader Ştefu, preşedintele CS United, formaţie medaliată cu bronz în ultimul sezon al Ligii I. La bursa zvonurilor, gălăţeanul este creditat cu 90% şanse să câştige alegerile, principalul contracandidat fiind omologul de la campioana City'us Tg. Mureş. Cu această ocazie se va stabili şi ţintarul pentru sezonul 2013 -2014. Altfel, echipa pregătită de David Asandei şi-a încărcat bateriile săptămâna trecută la Sinaia iar ieri a efectuat vizita medicală. „A fost o săptămână intensă, cu două antrenamente zilnic, accentul fiind pus pe latura fizică. Am beneficiat de condiţii foarte bune la Sinaia prin amabilitatea domnului Dalaban, care ne-a oferit acest cantonament. Aştept tragerea la sorţi şi apoi ne vom fixa programul amicalelor”, ne-a declarat antrenorul David Asandei. Lotul echipei United este următorul: Toniţă, Tănăsilă, Salichi - Cojoc, Popliacă, Ivan, Bâgu, Moldoveanu, Apostol, Buleandră, Tudose, Iorga, Dodan, Hegeduş, Sandu.
Oţelul a dominat Galaţi Beach Cup
Asociaţia Judeţeană de Fotbal şi Şcoala de Fotbal Junior au organizat weekendul trecut pe terenul amenajat în această vară la Plaja Dunărea o întrecere rezervată juniorilor născuţi în anul 2002 şi mai mici. O asistenţă numeroasă şi gălăgioasă a asistat în cele două zile la meciuri interesante şi goluri spectaculoase. Cele şase echipe participante au luptat din răsputeri să ocupe o poziţie cât mai bună în clasamentul final. De departe, cele mai bune echipe s-au dovedit reprezentantele Oţelului, care le-au depăşit pe celelalte adversare. În meciul direct, care a decis câştigătoarea trofeului, Oţelul Red - Oţelul Blue, scor final 2-1. Clasament final: 1. Oţelul Red (antrenor Ioan Crucianu) 15 puncte, 2. Oţelul Blue (antrenor Ioan Crucianu) 12 p, 3. Junior (antrenor Ovidiu Lupu) 9 p, 4. LPS (antrenor George Bedreagă) 4 p, 5. FCM Dunărea (antrenor Gheorghiţă Popa) 3 p, 6. Avântul Vânători 1 p (antrenor Laurenţiu Marcu). La final, aşa cum se obişnuieşte la competiţiile de anvergură, organizatorii au oferit şi premii speciale: Daniel Deliver (Oţelul Red) - cel mai bun portar; Cătălin Hâncu (Avântul Vânători) - golgheterul turneului; Eduard Dragu (Oţelul Red) - cel mai bun jucător). La reuşita competiţiei şi-a adus contribuţia şi arbitrul Daniel Petrişor Vlase, care a reuşit să fie imparţial, chiar dacă nu toată lumea a fost de acord cu toate deciziile.
Phoenix va fi antrenată în LNBF de Paralikas „Sakis” Theodosios
Zvonurile din ultima perioadă s-au adeverit. Nou promovată în primul eşalon al baschetului feminin din România, Phoenix Galaţi a mutat pe banca tehnică. Antrenorul principal al formaţiei gălăţene va fi grecul Paralikas „Sakis” Theodosios, care ieri a condus primul antrenament la sala Florin Balaiş. „Sakis” are 39 ani, s-a născut la Salonic, iar sezonul trecut a fost secundul managerului Florin Nini, la CSM Târgovişte, vicecampioana naţională şi participantă în Euroligă. La reunire, singura noutate prezentă a fost Beatrice Alaiba. Surorile gemene Denisa şi Bianca Fota, 18 ani, de la CSS Rm. Vâlcea, care evoluează pe poziţia 3-4 au ajuns în Galaţi în cursul serii iar Romina Filip, 24 ani, de la CSM Târgovişte, care este convocată la Naţionala de senioare va veni luna viitoare. Staff-ul tehnic este completat de Andrada Miron şi Adriana Iacob, antrenori secunzi. Programul campionatului s-a modificat Pe ultima sută de metri, CSM Sportul Studenţesc a anunţat că din cauza problemelor financiare nu va putea participa în sezonul viitor al Ligii Naţionale de baschet feminin. Ca urmare, luni după prânz la sediul Federaţiei Române de baschet, Comisia de Competiţii a refăcut ţintarul pentru sezonul 2013 - 2014. De data aceasta, sorţii au fost mai blânzi cu echipa noastră. Phoenix va debuta în prima ligă pe 5 octombrie, la Galaţi, cu Rapid Bucureşti şi va încheia turul pe 21 decembrie, tot pe teren propriu, împotriva campioanei en-titre BC UVG ICIM Arad. Programul complet al echipei gălăţene este următorul: cu Rapid (5 octombrie, acasă), cu CSM Oradea (12 octombrie, acasă), cu Olimpia Braşov (19 octombrie, deplasare), cu ACS Sepsi Sf. Gheorghe (23 octombrie, acasă), cu Nova Vita Tg. Mureş (26 octombrie, deplasare), cu SCM Craiova (2 noiembrie, acasă), cu CSBT Alexandria (9 noiembrie, deplasare), cu CSM Satu Mare (16 noiembrie, acasă), cu CSM Târgovişte (23 noiembrie, deplasare), cu U Cluj (30 noiembrie, deplasare), cu BCM Danzio Timişoara (7 decembrie, acasă), cu CSU Alba Iulia (14 decembrie, deplasare), cu BC UVG ICIM Arad (21 decembrie, acasă). Returul se va relua pe 18 ianuarie şi se va termina pe 22 martie. Play-off-ul şi play-out-ul vor începe pe 2 aprilie 2014. Primul joc oficial va fi pe 24 septembrie, la Alba Iulia, în Cupa României.
Dunărenii lui Balaur au remizat la Brăila
Stadionul Municipal din Brăila a găzduit ieri dimineaţă partida amicală dintre CF Brăila şi FCM Dunărea Galaţi. În ciuda vremii caniculare, a fost un test util pentru cele două colege de serie, cu mai puţin de trei săptămâni înainte de începerea sezonului oficial din Liga a II-a. Echipa gălăţeană a arătat destul de bine şi semnele sunt încurajatoare. Gălăţenii au deschis scorul în repriza a doua prin Moise, cu un şut din careu de pe partea dreaptă care s-a oprit direct în vinclu. Apoi lovitura de cap a lui Asanache a zguduit transversala, iar gazdele au restabilit egalitatea pe tabela de marcaj, cu trei minute înainte de fluierul final, dintr-un penalti. Rezultat final: CF Brăila - FCM Dunărea 1-1 (0-0). Antrenorul Ioan Balaur a început partida cu formula: Abraham - Radu, Hristian, Stelian Cucu, Sorin Cucu - Şomodean, Istrate - Moroşanu, Voicu, Gohoreanu - Neagu. În repriza a doua distribuţia gălăţeană a arătat astfel: Olaru - Radu (Sfrijan), Manea, Asanache, Sorin Cucu (Cristea) - Chebac, Apostol - Moise, Drăgan, Cenk (Comşa) - Bâtfoi. Următorul joc amical pentru formaţia noastră este programat sâmbătă, de la ora 11.00 cu Gloria Buzău, pe stadionul Dunărea .
Pagina 669 din 700

References: CSM 
 CSM 
 CSM 
 CSM 
 CSM 
 CSM